Je li nepravomoćna uvjetna osuda od osam mjeseci zatvora uz rok kušnje od dvije godine Aleksandri Ljubi, bivšoj glasnogovornici PU zagrebačke koja je prijateljici, žrtvi obiteljskog nasilja, i njezino dvoje djece 2008. omogućila ljetovanje u policijskom odmaralištu prestroga, odnosno je li se ono što je napravila moglo tretirati kao beznačajno kazneno djelo?

Povreda u ponašanju

Ljubu se teretilo da je navedenim oštetila državni proračun za šest tisuća kuna iako je taj novac kasnije vratila iz svog džepa. Sanja Sarnavka iz udruge B.a.B.e, reagirajući na kaznu, kazala je da bi, da nije tragična, izazvala salve smijeha. \"Državni proračun neko je vrijeme bio oštećen za 6040 kuna. Strašno! U državi u kojoj je pokradeno gotovo sve što se pokrasti moglo, sudstvo trenira strogoću na službenici koja je htjela pomoći zlostavljanoj prijateljici i njezinoj djeci odvevši ih na odmor. Trebala je vratiti novac, to je sigurno, ali treba li dobiti i ovakvu kaznu? Naravno da ne\", zgražale su se B.a.B.e. u priopćenju. Odvjetnik Emil Havkić i bivši član Izvršnog odbora HHO-a smatra da je zloporaba položaja i ovlasti, za što se teretilo Ljubu, dinosaur odredba koja potječe iz socijalizma i za koju se treba teretiti nekog tko ima jake ovlasti, a znatno je povrijedio javno dobro.

– U ovom slučaju čini mi se da je optužba za zloporabu položaja i ovlasti pretjerana, bila bi primjerenija disciplinska kazna unutar MUP-a jer je došlo do povrede ponašanja u službi. Za kazneno djelo zloporabe položaja i ovlasti trebalo bi se goniti za kudikamo ozbiljnije postupke jer se na ovaj način i to kazneno djelo bagatelizira – kaže Havkić, pitajući se kakvo je društveno značenje toga djela kojim je pokazala humanost.

Na pitanje je li, s obzirom na kvalifikaciju kaznenog djela za koje je optužena, postojala mogućnost da se Ljubu oslobodi uz obrazloženje da je riječ o beznačajnom djelu, odvjetnica Višnja Drenški Lasan kaže:

– Teško je reći bi li se, s obzirom na kvalifikaciju djela za koje je optužena, trenutak u kojem se to događa kao i to da je oštećen proračun, to moglo podvesti pod beznačajno kazneno djelo. Je li to beznačajno djelo ili nije, tu bi bilo različitih promišljanja različitih ljudi. Vrhovni sud je taj koji je zadužen za ujednačavanje sudske prakse, da bude jednaka za sve ljude u zemlji. Za beznačajno djelo je bitno da ispunjava obilježja kaznenog djela i da je malog društvenog značenja. Beznačajno djelo treba biti manje od onoga što se smatra sitnim djelom, a prema kriterijima koji se nisu mijenjali 15 godina, sitno djelo je kad je šteta do 1000 kn. Pitanje je je li vrijeme da se ti kriteriji mijenjaju, odnosno ponovno definiraju – kaže Drenški Lasan.

Hvataju samo sitne ribe

Dubravko Jagić, predsjednik Sindikata policije, govoreći u svoje ime drži da je riječ o smiješnoj i čudnoj kazni s ciljem bacanja prašine u oči javnosti.

– Ovo su prerigorozne sankcije, posebno zato što je novac vratila, a bila je motivirana humanitarnim razlozima – kaže Jagić. Smatra da bi se policija, USKOK i pravosuđe trebali pozabaviti ozbiljnim kriminalom u državi, a ne nekakvim \"Ljubama i policajcima koji ni kavu s autoprijevoznicima nisu popili\".

– Zar USKOK nema pametnija posla nego se baviti takvim sitnim prijestupima? – pita se Jagić.

>>B.a.B.e.: Da nije tragična, presuda Ljubi izazvala bi salve smijeha